DOHODA MEDZI 
VLÁDOU SLOVENSKEJ REPUBLIKY 
A
VLÁDOU KÓREJSKEJ REPUBLIKY  
O HOSPODÁRSKEJ SPOLUPRÁCI

Vláda Slovenskej republiky a vláda Kórejskej republiky ( ďalej iba „zmluvné strany”), 

majúc na zreteli záujem pokračovať v posilňovaní priateľských vzťahov medzi oboma štátmi, 

so želaním rozširovať a rozvíjať ich hospodárske vzťahy, a 

v rámci príslušných právnych predpisov platných v oboch štátoch a v plnom súlade so svojimi medzinárodnými záväzkami,

dohodli sa takto: 
Článok 1 

1. Zmluvné strany budú podporovať rozvoj vzájomne prospešnej hospodárskej spolupráce vo všetkých hospodárskych oblastiach a odvetviach, na základe rovnosti a vzájomného prospechu, a v súlade s ich vnútroštátnymi právnymi predpismi.

2. Spolupráca podľa tejto dohody bude vykonávaná za účelom využitia ekonomického potenciálu oboch štátov tak, aby posilnili svoje dvojstranné hospodárske vzťahy.


Článok 2 

Spolupráca podľa článku 1 tejto dohody, nadobudne nasledovné formy v rámci: 
(a) spolupráce pri vykonávaní projektov spoločného záujmu v nasledovných oblastiach: 
(i) priemysel a baníctvo; 
(ii) energetika; 
(iii) informačné a telekomunikačné technológie; 
(iv) doprava; 
(v) ochrana životného prostredia; 
(vi) veda a technika; 
(vii) výstavba a bývanie; 
(viii) poľnohospodárstvo a potravinársko-spracovateľský priemysel; 
(ix) spolupráca v tretích krajinách; 
(x) akékoľvek iné oblasti spolupráce, na ktorých sa zmluvné strany vzájomne dohodnú. 
(b) podpory spolupráce medzi malými a strednými podnikmi; 
(c) spolupráce v oblasti certifikácie a normalizácie; 
(d) rozvoja poradenstva, práva, bankovníctva a technických služieb, vrátane subjektov, ktoré poskytujú podporu pre realizáciu investičných projektov na území štátov oboch zmluvných strán; a 
(e) iniciácie a podpory rôznych foriem kontaktu, výmeny odborníkov a technického personálu, školení, účasti na výstavách a veľtrhoch, ekonomických delegácií, promočných podnikov a hospodárskej spolupráce na regionálnej úrovni. 

Článok 3 

Za účelom dosiahnutia cieľov tejto dohody, zmluvné strany sa budú usilovať, aby neboli dotknuté vnútroštátne právne predpisy platné v každom zmluvnom štáte, s cieľom uľahčiť a podporiť: 
(a) komunikáciu a spoluprácu medzi ich vládnymi inštitúciami; 
(b) výmenu informácií o národných hospodárskych a priemyselných prioritách; 
(c) väzby medzi spoločnosťami, profesijnými organizáciami, komorami a združeniami; 
(d) organizáciu výstav a veľtrhov; 
(e) organizovanie spoločných seminárov a sympózií; 
(f) poradenské služby; 
(g) spoluprácu medzi finančnými inštitúciami; 
(h) zakladanie spoločných podnikov a iných foriem zmiešaných hospodárskych činností; a
(i) akékoľvek iné činnosti spolupráce, na ktorých sa zmluvné strany dohodnú. 

Článok 4 

1. Za účelom implementácie tejto dohody zmluvné strany zriadia Spoločnú komisiu (ďalej len „Komisia“). 

2. Komisia bude predovšetkým zodpovedná za:
(a) kontrolu a vyhodnotenie hospodárskej spolupráce v pravidelných intervaloch; 
(b) prípravu návrhov pre ďalší rozvoj hospodárskej spolupráce; a 
(c) identifikáciu prekážok rozvoja hospodárskej spolupráce a navrhovanie opatrení na odstránenie takýchto prekážok. 

3. Kontaktnými orgánmi pre vykonávanie tejto dohody budú Ministerstvo hospodárstva Slovenskej republiky a Ministerstvo zahraničných vecí Kórejskej republiky. 

4. Po vzájomnej dohode zmluvných strán, v rámci štruktúry Komisie môžu byť zriadené: 
(a) pracovné skupiny pre spoluprácu vo vybraných odvetviach hospodárstva; a 
(b) ad-hoc expertné tímy, ktorých úlohou je podieľanie sa na konkrétnych projektoch hospodárskej spolupráce. 

5. Komisia sa schádza na úrovni vyšších úradníkov pravidelne alebo na žiadosť jednej zo zmluvných strán a so súhlasom druhej strany striedavo v Slovenskej republike a Kórejskej republike.

Článok 5 

1. Ustanoveniami tejto dohody nie sú dotknuté práva a povinnosti zmluvných strán vyplývajúce z medzinárodných dohôd, ktorých sú zmluvnou stranou a/alebo z ich členstva v medzinárodných organizáciách.

2. Touto dohodou nie sú dotknuté práva a povinnosti Slovenskej republiky, ktoré pre ňu vyplývajú v súvislosti s jej členstvom v Európskej únii.

Článok 6

Každý spor vznikajúci medzi zmluvnými stranami týkajúci sa výkladu alebo vykonávania tejto dohody, bude vyriešený vzájomnými rokovaniami oboch zmluvných strán. 


Článok 7

1. Táto dohoda nadobudne platnosť prvým dňom tretieho mesiaca nasledujúcim po dni doručenia posledného oznámenia, ktorým si zmluvné strany oznámia splnenie vnútorných právnych postupov potrebných pre nadobudnutie platnosti tejto dohody.

[bookmark: _GoBack]2. Táto dohoda sa uzaviera na dobu neurčitú, pokiaľ ju ktorákoľvek zo zmluvných strán nevypovie písomným oznámením druhej zmluvnej strane. Platnosť dohody skončí šesť (6) mesiacov po dni doručenia oznámenia o jej výpovedi. 

3. Táto dohoda môže byť menená a dopĺňaná písomne na základe vzájomnej dohody oboch zmluvných strán.


NA DÔKAZ TOHO, dolu podpísaní, náležite splnomocnení príslušnými vládami, podpísali túto dohodu.
Dané ______ , dňa ____ _____ 20__, v dvoch pôvodných vyhotoveaniach v slovenskom a kórejskom a anglickom jazyku, pričom všetky znenia majú rovnakú platnosť. V prípade rozdielnosti  výkladu je rozhodujúce znenie v anglickom jazyku. 

